Title: พระราชกฤษฎีกาเปลี่ยนแปลงเขตเทศบาลเมืองจันทบุรี จังหวัดจันทบุรี พ.ศ. 2527

พระราชกฤษฎีกา
เปลี่ยนแปลงเขตเทศบาลเมืองจันทบุรี
จังหวัดจันทบุรี
พ.ศ. ๒๕๒๗

ภูมิพลอดุลยเดช
ป.ร.
ให้ไว้ ณ
วันที่ ๒๗ สิงหาคม พ.ศ. ๒๕๒๗
เป็นปีที่ ๓๙
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตเทศบาลเมืองจันทบุรี จังหวัดจันทบุรี
เพื่อประโยชน์ในการบริหารกิจการและการทะนุบำรุงท้องถิ่น

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๑๒ แห่งพระราชบัญญัติเทศบาล พ.ศ. ๒๔๙๖
ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๓) พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตเทศบาลเมืองจันทบุรี จังหวัดจันทบุรี
พ.ศ. ๒๕๒๗

มาตรา ๒[๑]
 พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้เปลี่ยนแปลงเขตเทศบาลเมืองจันทบุรี
จังหวัดจันทบุรี ซึ่งกำหนดไว้ในมาตรา ๔
แห่งพระราชกฤษฎีกาจัดตั้งเทศบาลเมืองจันทบุรี จังหวัดจันทบุรี พุทธศักราช ๒๔๗๘
เสียใหม่ โดยให้มีเขต ดังต่อไปนี้
ด้านเหนือ ตั้งแต่หลักเขตที่ ๑ ซึ่งตั้งอยู่ริมคลองน้ำใส
ฝั่งตะวันออก ริมทางหลวงจังหวัดหมายเลข ๓๑๕๓ เลียบริมทางหลวงจังหวัดหมายเลข ๓๑๕๓
ฟากเหนือ ไปทางทิศตะวันออก ระยะ ๖๕๐ เมตร ถึงหลักเขตที่ ๒
จากหลักเขตที่ ๒ เป็นเส้นตั้งฉากกับศูนย์กลางทางหลวงจังหวัดหมายเลข
๓๑๕๓ ไปทางทิศเหนือ ระยะ ๒๐๐ เมตร ถึงหลักเขตที่ ๓
จากหลักเขตที่ ๓ เป็นเส้นขนานกับศูนย์กลางทางหลวงจังหวัดหมายเลข
๓๑๕๓ ไปทางทิศตะวันออก ระยะ ๔๙๕ เมตร ถึงหลักเขตที่ ๔
จากหลักเขตที่ ๔ เป็นเส้นตรงไปทางทิศตะวันออก ถึงหลักเขตที่
๕ ซึ่งตั้งอยู่ริมคลองท่าสิงห์ ฝั่งตะวันออก ตรงที่บรรจบกับคลองท่าช้าง
ด้านตะวันออก จากหลักเขตที่ ๕ เลียบริมคลองท่าสิงห์
ฝั่งตะวันออกไปทางทิศใต้ถึงปากคลองท่าสิงห์ แล้วข้ามแม่น้ำจันทบุรี ถึงหลักเขตที่ ๖
ซึ่งตั้งอยู่ริมแม่น้ำจันทบุรีฝั่งตะวันออก ติดกับเขตวัดจันทนารามด้านตะวันตกเฉียงเหนือ
ห่างจากสะพานทองดำรงรัตน์ ด้านเหนือระยะ ๒๔.๗๐ เมตร
จากหลักเขตที่ ๖ เลียบริมแม่น้ำจันทบุรี ฝั่งตะวันออก
ไปทางทิศใต้ ถึงหลักเขตที่ ๗ ซึ่งตั้งอยู่ริมแม่น้ำจันทบุรี ฝั่งใต้ ตรงเชิงสะพานศาลอ่างหิน
ด้านตะวันตก
ด้านใต้ จากหลักเขตที่ ๗ เลียบสะพานศาลอ่างหิน ข้ามแม่น้ำจันทบุรี
ถึงหลักเขตที่ ๘ ซึ่งตั้งอยู่ริมแม่น้ำจันทบุรี ฝั่งเหนือ ตรงเชิงสะพานศาลอ่างหิน
ด้านตะวันตก
จากหลักเขตที่ ๘ เลียบริมแม่น้ำจันทบุรี ฝั่งเหนือ
ไปทางทิศตะวันตก ถึงหลักเขตที่ ๙ ซึ่งตั้งอยู่ที่ปากคลองน้ำใสฝั่งตะวันออกตรงที่บรรจบกับแม่น้ำจันทบุรี
ด้านตะวันตก จากหลักเขตที่ ๙ เลียบริมคลองน้ำใส
ฝั่งตะวันออก ไปทางทิศเหนือ ผ่านทางหลวงจังหวัดหมายเลข ๓๑๔๖ ไปบรรจบกับหลักเขตที่
๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้ ให้มีหลักย่อยปักไว้เพื่อแสดงแนวเขตตามสมควร

มาตรา ๔  ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ป. 
ติณสูลานนท์
นายกรัฐมนตรี

[เอกสารแนบท้าย]

๑.
แผนที่ท้ายพระราชกฤษฎีกาเปลี่ยนแปลงเขตเทศบาลเมืองจันทบุรี จังหวัดจันทบุรี
พ.ศ. ๒๕๒๗

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากท้องที่นอกเขตเทศบาลเมืองจันทบุรี
จังหวัดจันทบุรี ได้เจริญขึ้นและมีชุมนุมชนอยู่หนาแน่น สมควรขยายเขตเทศบาลเมืองจันทบุรี
จังหวัดจันทบุรี เพื่อประโยชน์ในการบริหารกิจการและการทะนุบำรุงท้องถิ่นต่อไป  จึงจำเป็นต้องตราพระราชกฤษฎีกานี้

ปิติวรรณ/จัดทำ
๕ พฤษภาคม ๒๕๖๓

อรญา/ตรวจ
๑๐ สิงหาคม ๒๕๖๓

[๑] ราชกิจจานุเบกษา
เล่ม ๑๐๑/ตอนที่ ๑๒๐/ฉบับพิเศษ หน้า ๑/๖ กันยายน ๒๕๒๗